KLASA:P-95/21

URBROJ:711-02-01/03-2024-05

Zagreb, 6. svibnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Milorada Delića, općinskog načelnika Općine Vrhovine, OIB: …**, pokrenutom na stručnom sastanku 27. veljače 2024., na 49. sjednici održanoj 6. svibnja 2024., donosi sljedeću

**ODLUKU**

**I Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, u odnosu na nesklad i nesrazmjer između prijavljene imovine iz imovinskih kartica obveznika podnesenih 10. srpnja 2013., 21. srpnja 2017.i 1. kolovoza 2019. i stanja imovine kako proizlazi iz podataka pribavljenih od nadležnih tijela, i to u pogledu:**

**- nekretnine označene kao kuća, pomoćna zgrada i dvorište, upisane u k. o. …, zk. ul. …, za koje je u imovinskoj kartici od 10. srpnja 2013. prijavljena površina od 90,00 m2, u imovinskoj kartici od 21. srpnja 2017. prijavljena površina od 120,00 m², a u imovinskoj kartici od 01. kolovoza 2019. prijavljena površina od 260,00 m², dok je u zemljišnim knjigama navedena ukupna površina od 1.762 m²,**

**- nekretnine označene kao oranica, površine 1475,00 čhv, upisane u k. o. …, zk. ul. …, u vlasništvu obveznika od 2010., a koju obveznik nije prijavio u navedenim provjeravanim imovinskim karticama**

**- nekretnine označene kao oranica, površine 665,00 čhv, upisane u k. o. …, zk. ul. …, u vlasništvu obveznika, a koju obveznik nije prijavio kao bitnu promjenu istekom 2015., kada je nekretnina stečena,**

**- nekretnine označene kao livada, površine 1 jutro i 1009,00 čhv, upisane u k. o. …, zk. ul. …, u suvlasništvu obveznika (suvlasnički udio iznosi 3/5), a koju obveznik nije prijavio kao bitnu promjenu istekom 2016., kada je nekretnina stečena,**

**- nekretnine označene kao oranica, površine 813,00 čhv, upisane u k. o. …, zk. ul. …, u vlasništvu bračnog druga obveznika, a koju obveznik nije prijavio kao bitnu promjenu istekom 2019., kada je nekretnina stečena,**

**- nekretnine označene kao livada, ukupne površine 949,00 čhv, upisane u k. o …, zk. ul. …, u vlasništvu obveznika, a koju obveznik nije prijavio kao bitnu promjenu istekom 2020., kada je nekretnina stečena,**

**- nekretnine označene kao livada, površine 485,00 čhv, upisanu u k. o. …, zk. ul. …, u vlasništvu obveznika, a koju obveznik nije prijavio kao bitnu promjenu istekom 2020., kada je nekretnina stečena,**

**- nekretnine označene kao oranica, površine 1179,00 čhv, upisanu u k. o. …, zk. ul. …, u suvlasništvu obveznika (suvlasnički udio iznosi 32/180), a koju obveznik nije prijavio kao bitnu promjenu istekom 2020., kada je nekretnina stečena,**

**- nekretnine označene kao oranica, ukupne površine 680,00 čhv, upisane u k. o. …, zk. ul. …, u suvlasništvu obveznika (suvlasnički udio iznosi 8/15), a koje obveznik nije prijavio kao bitnu promjenu istekom 2020., kada je nekretnina stečena,**

**- nekretnine označene kao livade, ukupne površine 1597,00 čhv, upisane u k. o. …, zk. ul. …, u suvlasništvu obveznika (suvlasnički udio iznosi 128/384), a koje obveznik nije prijavio kao bitnu promjenu istekom 2020., kada je nekretnina stečena**

**obveznik Milorad Delić počinio je povredu članka 27. ZSSI-a, u vezi s člankom 8. i 9. ZSSI-a Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11).**

**II Za povredu ZSSI-a/11, opisanu pod točkom I. ove izreke, dužnosniku Miloradu Deliću se izriče sankcija iz članka 42. stavka 1. podstavka 2. ZSSI-a/11,** **obustava isplate dijela neto mjesečne plaće u ukupnom iznosu od ukupnom iznosu od 1.000,00 eura, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 250,00 eura.**

Obrazloženje

 Povjerenstvo je otvorilo predmet provjere imovinskih kartica obveznika Milorada Delića vezano za prijavu od 26. travnja 2021., koja u bitnom ukazuje kako je obveznik u imovinskim karticama naznačio netočnu površinu nekretnine – obiteljske kuće, za čiju je izgradnju obvezniku darovan građevinski materijal radi stambenog zbrinjavanja, a koju po izgradnji koristi za najam turistima. Prijava je vezana uz medijski članak objavljen u travnju 2021. na portalu Telegram pod naslovom „Telegram doznaje: SDSS-ov načelnik dobio državnu pomoć za obiteljsku kuću. On je od toga napravio apartmane za turizam“, u kojem se ukazuje na izmjene vezane uz nekretnine u obveznikovu vlasništvu još od njegovih najranijih mandata, koji su trajali prije stupanja na snagu ZSSI-a/11 dana 10. ožujka 2011.

Člankom 3. stavkom 1. točkom 39. ZSSI-a/11, koji je bio na snazi do 24. prosinca 2021., bilo je propisano kako su gradonačelnici, općinski načelnici i njihovi zamjenici dužnosnici u smislu navedenog Zakona.

Isto tako, člankom 3. stavkom 1. točkom 34. ZSSI-a (na snazi od 25. prosinca 2021.) propisano je kako su župani, gradonačelnici, općinski načelnici i njihovi zamjenici obveznici u smislu spomenutog Zakona.

Uvidom u registar obveznika koji Povjerenstvo ustrojava i vodi, utvrđeno je kako je obveznik Milorad Delić obnašao dužnost općinskog načelnika Općine Vrhovine u mandatima 2013. – 2017. i 2017. – 2021., a od 20. svibnja 2021. ponovno obnaša istu dužnost.

Slijedom navedenog, obveznik Milorad Delić bio je obvezan postupati sukladno odredbama ranije važećeg ZSSI-a/11 povodom obnašanja navedene dužnosti, a nakon toga i prema odredbama Zakona koji je stupio na snagu 25. prosinca 2021.

Člankom 27. ZSSI-a propisano je kako redovita provjera podataka iz podnesene imovinske kartice predstavlja provjeru podataka iz članaka 10. do 12. toga Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske.

Člankom 28. stavkom 1. ZSSI-a propisano je kako će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI-a (odnosno članaka 8. i 9. prethodno važećeg ZSSI-a/11 u odnosu na imovinske kartice podnesene u razdoblju njegova važenja) i stanja imovine kako proizlazi iz pribavljenih podataka nadležnih tijela iz članka 27. ZSSI-a. Obveznik je dužan, sukladno odredbi članka 28. stavka 2. ZSSI-a, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 29. stavkom 1. ZSSI-a propisano je da ako obveznik ne dostavi Povjerenstvu pisano očitovanje iz članka 28. stavka 2. toga Zakona u roku od 15 dana ili ne priloži odgovarajuće dokaze na temelju kojih se osnovano može utvrditi da je stvarno imovinsko stanje bilo istovjetno prijavljenim podacima, a ne podacima pribavljenima od nadležnih tijela, Povjerenstvo će pokrenuti postupak zbog povrede odredbi članka 10., članka 11. i članka 12. stavka 3. toga Zakona ZSSI-a.

Imajući u vidu okolnosti otvaranja predmeta, potrebno je bilo provesti ciljanu redovitu provjeru pribavljenih podataka u odobrenim imovinskim karticama obveznika, koje su relevantne za razdoblje na koje upućuju navedena saznanja i u odnosu na predmete imovine na koje upućuju navedena saznanja.

Sukladno članku 8. stavku 1. prethodno važećeg ZSSI-a/11 dužnosnici (odnosno obveznici) su obvezni u roku od 30 dana od dana stupanja na dužnost podnijeti izvješće o imovinskom stanju dužnosnika (imovinsku karticu) Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. prethodno važećeg ZSSI-a/11propisano je, između ostalog, kako su dužnosnici obvezni dostaviti izvješće o imovinskom stanju dužnosnika Povjerenstvu ako tijekom obnašanja javne dužnosti dođe do bitne promjene glede imovinskog stanja, istekom godine u kojoj je promjena nastupila.

Sukladno odredbi članka 8. stavka 7. prethodno važećeg ZSSI-a/11 obveznici su dužni, između ostalog, prijaviti podatke o stečenoj imovini, koje obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba.

Člankom 9. ZSSI-a/11 propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti.

Člankom 27. ZSSI-a/11 propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a/11.

Uvidom u evidencije Povjerenstva utvrđeno je kako je obveznik Milorad Delić podnio imovinske kartice 10. srpnja 2013., 21. srpnja 2017. i 1. kolovoza 2019., a koje su relevantne za razdoblje na koje upućuju saznanja i u odnosu na predmete imovine na koje upućuju navedena saznanja.

Uvidom imovinsku karticu podnesenu povodom početka mandata 10. srpnja 2013., utvrđeno je kako je obveznik Milorad Delić u dijelu koji se odnosi na podatke o nekretninama naznačio osobno vlasništvo kuće s okućnicom u …, površine 90 m2 (bez naznake mjerne jedinice), dok je u dijelu koji se odnosi na druge primitke prema vrstama dohotka na godišnjoj razini naveo ostvarivanje osobnog dohotka od iznajmljivanja soba turistima.

Uvidom imovinsku karticu podnesenu povodom ponovnog imenovanja/izbora na istu dužnost od 21. srpnja 2017., utvrđeno je kako je obveznik Milorad Delić, u odnosu na prethodno podnesenu i odobrenu imovinsku karticu, u dijelu o nekretninama naznačio osobno vlasništvo kuće u …, površine 120,00 m², koja je upisana u k. o. …, zk. ul. …, dok je u dijelu o podacima o ostalim prihodim naznačio godišnji iznos koji ostvaruje od iznajmljivanja soba.

Nadalje, uvidom u imovinsku karticu podnesenu povodom promjene 01. kolovoza 2019. u odnosu na prethodno podnesenu i odobrenu imovinsku karticu, utvrđena je promjena samo u odnosu na naznačenu površinu nekretnine – kuće u … na 260,00 m².

Uvidom u digitalne podatke matice vjenčanih, za matično područje …, za 2005., pod rednim brojem 6, utvrđeno je kako su … i …, dj. …, sklopili bak u 06. kolovoza 2005.

Usporedbom OIB-a … navedenog u imovinskim karticama obveznika Milorada Delića i OIB-a navedenog u podacima iz matice vjenčanih i zemljišnoknjižnim izvadcima, utvrđeno je kako je riječ o istoj osobi, odnosno o … kao bračnom drugu obveznika Milorada Delića.

U odnosu na dio prijave kako obveznik nekretninu iznajmljuje turistima utvrđeno je kako je obveznik Milorad Delić u imovinskim karticama, od imovinske kartice koju je podnio 10. srpnja 2013. navodio prihod ostvaren od iznajmljivanja soba.

Nadalje, u odnosu na navod kako je obvezniku za nekretninu koju iznajmljuje darovan građevinski materijal za izgradnju obiteljske kuće od strane Republike Hrvatske, utvrđeno je kako je u zemljišnim knjigama za navedenu nekretninu stajala zabilježba zabrane otuđenja na rok od 10 godina bez suglasnosti nadležnog ministarstva na temelju ugovora o darovanju osnovnog građevinskog materija od 29. siječnja 2010. u skladu sa Zakonom o području posebne državne skrbi, a koju činjenicu obveznik nije mogao niti je bio u obvezi navoditi u imovinskoj kartici s obzirom je obveza nastupila prije 10. ožujka 2011. i stupanja na snagu ZSSI-a/11, slijedom čega isto nije niti obuhvaćeno provjerom.

Nadalje, neposrednim uvidom u zemljišne knjige Općinskog suda u Gospiću, Zemljišnoknjižnog odjela Otočac utvrđene su sljedeće nekretnine:

1. k. o. …, u zk. ul. …, pod kat. česticu …, označena kao kuća br. …, površine 108 m², pomoćna zgrada …, površine 151 m², i dvorište, površine 1503 m², sve zajedno ukupne površine 1762 m², Milorad Delić i … upisani su kao vlasnici spomenutih nekretnina, svaki u ½ suvlasnička dijela, s tim da je … postala suvlasnica nekretnine na temelju ugovora o darovanju do 12. kolovoza 2020.,

2. k. o. …, u zk. ul. …, označena kao livada, ukupne površine 949 čhv, Milorad Delić upisan je kao vlasnik na temelju presude P-202/2020-4 od 30. prosinca 2020.,

3. k. o. …, u zk. ul. …, označenu kao livada, ukupne površine 485 čhv, Milorad Delić upisan je kao vlasnik na temelju ugovora o kupoprodaji OV-4305/2020 od 21. prosinca 2020.,

4. k. o. …, u zk. ul. …, označena kao oranica uz put, ukupne površine 813 čhv, Mirjana Delić upisana je kao vlasnica na temelju ugovora o kupoprodaji OV-3997/2019 od 03. rujna 2019.,

5. k. o. …, u zk. ul. …, označena kao livada, ukupne površine 1 jutro i 1009 čhv, Milorad Delić upisan je kao jedan od više suvlasnika (suvlasnički udio iznos 3/5) nekretnine na temelju ugovora o kupoprodaji OV-4914/2016 od 28. listopada 2016.,

6. k. o. …, u zk. ul. …, označena kao oranica, ukupne površine 665 čhv, Milorad Delić upisan je kao vlasnik na temelju ugovora o kupoprodaji od 20. ožujka 2015.,

7. k. o. …, u zk. ul. …, označena kao oranica, ukupne površine 1475 čhv, Milorad Delić upisan je kao vlasnik na temelju ugovora o kupoprodaji od 05. srpnja 2010.,

8. k. o. …, u zk. ul. …, označena kao oranica, ukupne površine 1179 čhv, Milorad Delić upisan kao jedan od više suvlasnika (suvlasnički udio iznos 32/180) nekretnine na temelju ugovora o kupoprodaji OV-3104/2020 od 08. rujna 2020.,

9. k. o. …, u zk. ul. …, označena kao oranice, ukupne površine 680 čhv, Milorad Delić upisan je kao jedan od više suvlasnika (suvlasnički udio iznos 5/15) nekretnine na temelju ugovora o kupoprodaji OV-3104/2020 od 08. rujna 2020.,

10. k. o. …, u zk. ul. …, označena kao livade, ukupne površine 1597 čhv, Milorad Delić upisan je kao jedan od više suvlasnika (suvlasnički udio iznos 128/384) nekretnine na temelju ugovora o kupoprodaji OV-3104/2020 od 08. rujna 2020.

Slijedom navedenog, usporedbom podataka iz provjeravanih imovinskih kartica obveznika Milorada Delića od 10. srpnja 2013., 21. srpnja 2017. i 01. kolovoza 2019. i prikupljenih podataka od nadležnih tijela proizlazi mogući nesklad i nerazmjer između prijavljenih i prikupljenih podataka u pogledu nekretnina i to:

- kuće, pomoćne zgrade i dvorišta, upisanih u k. o. …, zk. ul. …, u pogledu koje proizlazi nerazmjer između prijavljene i uknjižene površine, kao i promjene suvlasništva nad istom,

- livada, upisanih u k. o. …, zk. ul. …, a koji bi nesklad bio otklonjen podnošenjem imovinske kartice od 02. lipnja 2021., u kojem je prijavljeno vlasništvo nad nekretninama,

- livade, upisane u k. o. …, zk. ul. …, a koji bi nesklad bio otklonjen podnošenjem imovinske kartice od 02. lipnja 2021., u kojem je prijavljeno vlasništvo nad nekretninom,

- oranice, upisane u k. o. …, zk. ul. …, a koji bi nesklad bio otklonjen podnošenjem imovinske kartice od 02. lipnja 2021., u kojem je prijavljeno vlasništvo nad nekretninom,

- livada, upisanih u k. o. …, zk. ul. …, a koji bi nesklad bio otklonjen podnošenjem imovinske kartice od 02. lipnja 2021., u kojem je prijavljeno vlasništvo nad nekretninama,

- oranice, upisane u k. o. …, zk. ul. …, a koji bi nesklad bio otklonjen podnošenjem imovinske kartice od 02. lipnja 2021., u kojem je prijavljeno vlasništvo nad nekretninom,

- oranice, upisane u k. o. …, zk. ul. …, a koji nesklad nije otklonjen s obzirom da obveznik navedenu nekretninu nije naveo u provjeravanim imovinskim karticama,

- oranice, upisane u k. o. …, zk. ul. …, a koji nesklad nije otklonjen s obzirom da obveznik navedenu nekretninu nije naveo u provjeravanim imovinskim karticama,

- oranica, upisanih u k. o. …, zk. ul. …, a koji nesklad nije otklonjen s obzirom da obveznik navedene nekretnine nije naveo u provjeravanim imovinskim karticama,

- livada, upisanih u k. o. …, zk. ul. …, a koji nesklad nije otklonjen s obzirom da obveznik navedene nekretnine nije naveo u provjeravanim imovinskim karticama,

- oranice, upisane u k. o. …, zk. ul. …, a koji nesklad nije otklonjen s obzirom da obveznik navedenu nekretninu nije naveo u provjeravanim imovinskim karticama.

Povjerenstvo je donijelo Zaključak broj 711-I-12567-RP-23-21/23-02-16 od 28. studenog 2023. kojim je pozvalo obveznika da se očituje na utvrđeni nesklad, odnosno nerazmjer, a na koji se dužnosnik očitovao podneskom zaprimljenim u Povjerenstvu 13. prosinca 2023.

U očitovanju obveznik navodi sljedeće:

1. nekretnine upisane u zk. ul. …, k. o. …

U pitanju je kuća površine 108 m², čija je površina 2013. iznosila 90 m2. Podatak iz 2017. bio je okviran, ali točan, jer je na kuću dograđena terasa od 30 m2, koja je u funkciji osnovnog objekta (na temelju glavnog projekta bez građevinske dozvole). Kad je proveden geodetski elaborat i izvršeno ucrtavanje objekata navedene površine su točne. Podatak od 260 m2 odnosi se na kuću i pomoćnu zgradu, ali kako u obrascu imovinske kartice ne postoji rubrika za pomoćni objekt u rubrici koja se odnosi na kuću dodana je i površina pomoćnog objekta. U zemljišnim knjigama nakon ucrtavanja upisano je 259 m2, a navedena je površina od 260 m2 . Površina od 1762 m2 odnosi se na sve, dakle objekte i dvorište. Kuća je izgrađena 2013. (prijavljena u imovinskoj kartici u 2017.), a pomoćni objekt 2020. i sve je prijavljeno u imovinskoj kartici u 2021.

2. nekretnina upisana u zk. ul. …, k. o. …

U pitanju je poljoprivredno zemljište stečeno kupoprodajnim ugovorom 2010. i istu je obveznik zaboravio prijaviti, navodi kako nema neku vrijednost i plaćana je 5.500,00 kuna.

3. nekretnina upisana u zk. ul. …, k. o. …

U pitanju je oranica koju je plaćena 7.300,00 kuna i obveznik nije smatrao kako se radi o nekoj vrijednoj nekretnini, a u posjed iste došao je 2019., stoga ju je prijavio u imovinskoj kartici u 2021.

4. nekretnina upisan u zk. ul. …, k. o. …

U pitanju je poljoprivredno zemljište u suvlasništvu, koju je obveznik platio 6.000,00 kuna, te nije smatrao kako se radi o bitnoj promjeni u imovinskom stanju, jer nije u trenutku kupovine bila pogodna ni za poljoprivrednu proizvodnju. Prijavljena je u imovinskoj kartici u 2022., kada je istu priveo svrsi i na njoj obavlja poljoprivrednu proizvodnju.

5. nekretnina upisana u zk. ul. …, k. o. …

U pitanju je oranica koju je kupila obveznikova supruga 2020. za iznos od 8.000,00 kuna, i istu je zaboravio prijaviti u imovinsku karticu, ali ju je prijavio u imovinskoj kartici u 2021.

6. nekretnina upisana u zk. ul. …, k. o. …

Radilo se o nekretninama koje je obveznik kupio i koje nisu bile imovinskopravno riješene. Na svoje ime obveznik ih je upisao 27. 01. 2021. i prijavio u imovinskoj kartici u 2021.

7. nekretnina upisana u zk .ul. …, k.o. …

Nekretnina je kupljena u prosincu 2020. i prijavljena je u imovinskoj kratici u 2021.., a plaćena je 1.500,00 eura

8. nekretnina upisana u zk. ul. …, k. o. …

U pitanju je suvlasništvo u dijelu 32/182 na poljoprivrednom zemljištu površine 1179 čhv, odnosno 4240 m2, od kojih obveznikov udio iznosi 753 m2, sa još sedam suvlasnika. Nekretnina je plaćena 2.500,00 kuna i obveznik smatram kako se ne radi o bitnoj promjeni u imovini.

9. nekretnine upisane u zk. ul. …, k. o. …

U pitanju je poljoprivredno zemljište u suvlasništvu, površine 680 čhv, odnosno 2445 m², od kojih obveznikov suvlasnički dio iznosi 8/15. Zemljište je plaćeno 3.000,00 kuna i obveznik smatra kako se ne radi o bitnoj promjeni u imovini.

10. nekretnine upisane u zk. ul. …, k. o. …

U pitanju je poljoprivredno zemljište u suvlasništvu u dijelu 128/384, sa još 10 suvlasnika. Zemljište je plaćeno 2.500,00 kuna u listopadu 2020. Obveznikov udio iznosi 1914 m2 u četiri parcele i realno ne vrijede ništa.

Uz očitovanje obveznik je dostavio preslike imovinskih kartica podnesenih 23. lipnja 2017. g., 01. lipnja 2021. i 20. siječnja 2022. g.

Slijedom navedenog, Povjerenstvo utvrđuje kako obveznik nije dostavio odgovarajuće dokaze potrebne za usklađivanje prijavljene imovine i imovine s utvrđenom u postupku provjere s pribavljenim podacima o imovini dužnosnika te je utvrđen nesklad te je Povjerenstvo donijelo odluku kao u točki I. izreke.

 Člankom 42. ZSSI-a/11propisane su sankcije koje se mogu izreći za povredu odredbi navedenog Zakona. Za povredu odredbi članka 8. i 9.. Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

 Prilikom izricanja visine sankcije, Povjerenstvo je kao okolnost koja uvećava odgovornost dužnosnika uzelo u obzir da je dužnosnik propustio po pisanom pozivu Povjerenstva priložiti odgovarajuće dokaze potrebne za usklađivanje prijavljene imovine u Izvješćima o imovinskom stanju u odnosu na više različitih podataka, zatim da je povredu odredaba ZSSI-a činio u kontinuitetu, odnosno dužem vremenskom razdoblju, slijedom čega smatra primjerenim izreći sankciju obustave isplate dijela neto mjesečne plaće. Isto tako, dužnosniku je Povjerenstvo Odlukom Broj: 711-I-119-P-56-18/20-13-11 16. siječnja 2020.g. već izreklo sankciju obustave isplate dijela neto mjesečne plaće za različite povrede odredaba ZSSI/11-a.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i eventualna naknada plaće nakon prestanka obnašanja dužnosti.

Cijeneći navedene okolnosti, Povjerenstvo smatra da je za utvrđene povrede ZSSI-a/11 primjerena minimalna propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 1.000,00 eura koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 250,00 eura.

 Slijedom navedenog, odlučeno je kao u točki II. izreke.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

 1. Obveznik Milorad Delić, osobnom dostavom

 2. Objava na mrežnim stranicama Povjerenstva nakon uredne dostave obvezniku

 3. Pismohrana